Vruntlike grote mit begeringhe alles gudes vorgescreven unde allent, wat ik gudes vormach. Erzame, leue vrunde. Ik danke juwer erzamicheit vruntliken vor alle gude vnde woldat, de gy my vake bewiset hebben. Des wetet, als gy my scriven umme Clawus Docke vnde vmme dat Rusche gudt, dat he unde syne geselschap hebben genomen in den velighen vrede, den her Kristiarn Niclissane heft verwisset van myns heren wegen unde des rykes mit den Russchen, warumme wetet, dat ik hebbe gesant mynen swager Henrik Swert to myns heren des koninges genade, to verstande myns heren willen, war syne genade wil dijt recht laten sitten to Wiborgh edder to Abo, edder in wat maten myn here wil dijt laten rechten. Dat irsten ik eyn antwerde krige van myns heren genade, so wil ik et juwer erzamicheit varlosen wytlik don. Hirmede beuele ik juu Gade almechtigh; gebedet to my als to juwen vrynde. Gescreven to Abo des dinxdages na sunte Micheel in dem xix jare. Clawus Ludekessone. Adress: Deme erzamen unde vorsichtigen heren burghermesteren unde ratmans der stat Revall kome dasse breyff mit werdicheit, detur.